***„Bilo Bilogore – srce Bjelovara“***

**Poziv za izbor najboljih fotografija za razglednice i promotivne materijale**

Turistička zajednica Bilogora-Bjelovar poziva sve koji se bave fotografijom, amatere i profesionalce da se **do 30. travnja 2022**. prijave na fotografski natječaj ***“Bilo Bilogore – srce Bjelovara”* -** za izbor najljepših fotografija s područja koje pokriva rad Turističke zajednice Bilogora-Bjelovar (grad Bjelovar i devet općina: Rovišće, Zrinski Topolovac, Kapela, Veliko Trojstvo, Severin, Velika Pisanica, Šandrovac, Veliki Grđevac, Nova Rača).

Ovim natječajem želimo potaknuti fotografe da prikažu kulturno-povijesne znamenitosti i tradiciju našeg bjelovarsko-bilogorskog kraja, priču ili autentičan doživljaj s neke od manifestacija, aktivan odmor u prirodi ili ruralnom prostoru, a kojima će se dodatno promovirati posjet i istraživanje. Natječajem želimo potaknuti umjetnike/amatere stvaranju i razmišljaju o detaljima i zanimljivostima te na taj način ojačati identitet i brend naše destinacije, ali i odabrati najuspješnije fotografije za izložbu te tisak novih razglednica i promotivnih materijala.

**Tema fotografije** *„****Bilo Bilogore – srce Bjelovara***“ omogućuje autorima/autoricama široki kreativni izražaj. Fotografije moraju biti snimljene isključivo na području koje pokriva Turistička zajednica Bilogora-Bjelovar.

**Sudionici**: svi kreativci/ke, fotografi/kinje, amateri/ke i profesionalci/ke, državljani/ke Republike Hrvatske stariji od 18 godina.

Fotografije moraju biti snimljene u periodu od 2020. do 2022. godine.

**Teme:**

– aktivan boravak u prirodi

– manifestacije

– kulturno-povijesne znamenitosti

– tradicija

– ruralni motivi

– eno gastro motivi i doživljaji

**Ocjenjivanje**: najbolje ocijenjenih 30 fotografija, prema ocjeni stručnog žirija/Povjerenstva bit će postavljene i predstavljene na izložbi koja će biti organizirana od strane Turističke zajednice Bilogora-Bjelovar.

**Izložba najboljih fotografija**:

Turistička zajednica Bilogora-Bjelovar će nakon završenog natječaja najbolje ocijenjene fotografije predstaviti javnosti na izložbi. Mjesto i vrijeme izložbe bit će naknadno objavljeno.
Fotografije s izložbe i sve ostale odabrane fotografije koje su ocijenjene od strane stručnog žirija bit će objavljene na službenoj internetskoj stranici Turističke zajednice Bilogora-Bjelovar (<http://turizam-bilogorabjelovar.com.hr/> ), društvenim mrežama (Facebook i Instagram).

Turistička zajednica Bilogora-Bjelovar će sve (odabrane) fotografije koristiti u svrhu poticanja dolaska turista u destinaciju i promociju tema koju fotografije interpretiraju te za tisak razglednica, plakata, kataloga i drugih promotivnih materijala.

——————————————————————————–

**UVJETI I NAGRADE NATJEČAJA**

**Uvjeti i način predaje fotografija:**

* Svaki/a autor/ica može poslati do pet fotografija prema dolje navedenim kriterijima
* Fotografije se predaju isključivo na službeni e-mail Turističke zajednice Bilogora-Bjelovar info.tzbb@gmail.com obavezno treba navesti lokaciju, temu te ime, prezime i kontakt autora te potpisati suglasnost.
* Fotografije moraju biti isključivo u digitalnom obliku, u **JPG formatu visoke kvalitete** – minimalnih dimenzija od 2500 do 3500 piksela (visina ili širina fotografije), rezolucije 300 dpi (fotografija može biti snimljena analognim fotoaparatom, no u natječaju treba biti prijavljena u digitalnom obliku)
* Fotografije ne smiju sadržavati nikakve tekstualne poruke niti potpise
* Fotografije koje ne udovoljavaju tehničkim propozicijama neće biti prihvaćene
* Na natječaju imaju pravo ravnopravno sudjelovati sve punoljetne osobe – bez obzira jesu li članovi cehovskih udruga, ili su pak u statusu slobodnih zanimanja ili se samo hobistički i povremeno bave fotografijom.
* Autor, sudionik natječaja, popunjenom prijavnicom potvrđuje autentičnost snimljene fotografije te preuzima odgovornost za sadržaj prijavljenih fotografija.
* Obrada fotografije u programima za uređivanje fotografije dopuštena je do mjere koja ne narušava i ne mijenja osnovni smisao snimljenog sadržaja.
* Na natječaj se prihvaćaju fotografije snimljene od 2020. do 2022. godine.
* Autor/ica fotografija osobno je odgovoran/a za prikazani motiv na fotografiji.
Autor/ica fotografija garantira da je fotografija snimljena na lokaciji na području koje pokriva Turistička zajednica Bilogora-Bjelovar.
* Autor/ica fotografija garantira da ne postoje prava trećih osoba i da će sve eventualne zahtjeve trećih osoba rješavati osobno i bez dodatne naknade.
* Autor/ica fotografija prepušta ostvarivanje autorskog prava u dijelu reproduciranja, distribucije i predstavljanja javnosti navedenih fotografija Turističkoj zajednici Bilogora-Bjelovar i njezinim partnerima i medijima, Internet korisnicima i ostalima, vremenski, prostorno, dimenzijski i količinski neograničeno, u bilo kojem elektroničkom, tiskovnom ili inom mediju u svrhu promidžbe područja koje pokriva Turistička zajednica Bilogora-Bjelovar te se za takovo korištenje autorskog djela odriče honorara u bilo kojem obliku, kao i prava na potraživanje autorske naknade..
* Autor/ica fotografija daje suglasnost Turističkoj zajednici Bilogora-Bjelovar da bez naknade i bez navođenja autora može objavljivati odabrane, a u svrhu daljnje promocije, izložbe i teme kojom se natječaj bavi.
* Autor/ica fotografija daje suglasnost Turističkoj zajednici Bilogora-Bjelovare da bez naknade i bez navođenja autora može neograničeno koristiti i objavljivati odabrane fotografije
* Turistička zajednica Bilogora-Bjelovar će osnovati Stručno povjerenstvo koje će odabrati fotografije
* Tijek natječaja Prijavljene će se fotografije natjecati u dvije (2) različite kategorije – najbolja fotografija prema mišljenju stručnog žirija i fotografije s najvećim brojem skupljenih lajkova
* Natječaj fotografije „***Bilo Bilogore – srce Bjelovara“*** koji se promovira putem Facebook stranice Turističke zajednice je jasno i nedvosmisleno odvojen od samog Facebooka. Facebook ni na koji način ne sponzorira, promovira ili administrira natječaj. Facebook ni na koji način nije odgovoran za organizaciju i provođenje natječaja te nema nikakvu odgovornost u slučaju eventualnih sporova.
* Tekst ovog poziva bit će objavljen na službenim internetskim stranicama Turističke zajednice Bilogora-Bjelovar ((<http://turizam-bilogorabjelovar.com.hr/>). Za sve upite možete se obratiti i na e-mali Turističke zajednice Bilogora-Bjelovar info.tzbb@gmail.com

**ZAŠTITA OSOBNIH PODATAKA**

U skladu s Općom uredbom o zaštiti osobnih podataka (GDPR) Turistička zajednica Bilogora-Bjelovar prikuplja, obrađuje i koristi osobne podatke o sudionicima fotografskog natječaja ***„Bilo Bilogore – srce Bjelovara“*** za potrebe promocije i prezentacije područja koje pokriva svojim radom. Prijavom na predmetni natječaj i slanjem fotografija, autor/ica daje suglasnost Turističkoj zajednici Bilogora-Bjelovar za prikupljanje, obradu i pohranu osobnih podataka u svrhu provedbe  i organizacije predmetnog natječaja, izložbe i ostalih aktivnosti. Prikupljeni podaci će se koristiti za identifikaciju fotografija te za obavijesti o rezultatima natječaja, otvaranju izložbe te nagrada autorima. Prikupljeni podaci neće biti prosljeđivani trećim osobama. Prikupljeni podaci će se koristiti isključivo u navedene svrhe te dajete dopuštenje za korištenje Vaših osobnih podataka u prethodno određene svrhe.

Sudionici u bilo kojem trenu od Turističke zajednice Bilogora-Bjelovar mogu zahtijevati prekid suglasnosti obrade osobnih podataka.

**Suglasnost za korištenje fotografija**

Suglasnost za korištenje fotografija (GDPR) ***„Bilo Bilogore – srce Bjelovara“*** možete preuzeti na linku:
<http://turizam-bilogorabjelovar.com.hr/images/uploads/869/suglasnost-fotografije-gdpr-bilo_bilogore-srce-bjelovara.pdf>

**NAGRADE**

Dodjela nagrada autorima i autoricama fotografija za 1., 2. i 3. mjesto prema izboru žirija, odnosno prvo mjesto u kategoriji najviše lajkova, održat će se nakon što stručni žiri donese odluku o pobjednicima. Nagrade će se dodjeljivati u dvije kategorije: najbolje fotografije prema mišljenju žirija i fotografija s najvećim brojem prikupljenih lajkova na društvenim mrežama. Za kategoriju fotografije s najvećim brojem prikupljenih lajkova dodijelit će se jedna prva nagrada, dok će se u kategoriji najbolje fotografije prema mišljenju žirija dodijeliti nagrade za prva tri mjesta. Ukupni nagradni fond za najbolje fotografije i organizaciju izložbe osiguran je od strane Turističke zajednice Bilogora-Bjelovar u vrijednosti do 10.000,00 kuna.